ปัจจัยความเสี่ยง ปัจจุบันบริษัทมีความเสี่ยงที่จะกระทบกับบริษัทอยู่ 2 ประการ

1.  ความเสี่ยงทางธุรกิจ

    1.  ด้านการแข่งขัน ในการดำเนินธุรกิจบริษัทได้จำหน่ายผลิตภัณฑ์เฟอร์นิเจอร์ไม้ยางพารา
        เช่น
        ชุดโต๊ะเก้าอี้อาหารเพื่อใช้ในครัวเรือนและชุดเฟอร์นิเจอร์สำหรับใช้ในห้องนอนให้กับลูกค้าต่างประเทศทั้งหมดโดยเฉพาะประเทศสหรัฐอเมริกาเป็นตลาดหลัก
        ในการแข่งขันโดยทั่วไปอยู่ในระดับสูงโดยมีคู่แข่งที่สำคัญเช่น จีน ,
        เวียตนามและมาเลเซียเป็นต้น
        อย่างไรก็ตามบริษัทได้พยายามพัฒนาด้านรูปแบบให้มีความหลากหลายโดดเด่นและแตกต่างจากคู่แข่งขันเน้นกลุ่มลูกค้าเป้าหมายระดับกลางถึงบนขึ้นไปทำให้บริษัทสามารถพิจารณาระดับราคาจำหน่ายได้เหมาะสมกับการแข่งขัน
        ทำให้ผลกระทบความเสี่ยงด้านแข่งขันมีผลค่อนข้างน้อยต่อการดำเนินงานและการทำกำไรของบริษัท

    2.  ด้านบุคลากร ในธุรกิจการผลิตเฟอร์นิเจอร์ไม้ยางพารา
        บริษัทจำเป็นต้องพึ่งพาบุคลากรที่มีความชำนาญเฉพาะด้านเป็นสำคัญ
        จึงมีนโยบายสนับสนุนการพัฒนาบุคลากรอย่างต่อเนื่องเพื่อเพิ่มพูนความรู้ทักษะพร้อมสนับสนุนให้พนักงานได้มีโอกาสเข้ารับการอบรมและดูงานการผลิตนอกสถานที่ในเวลาที่เหมาะสมนอกจากนี้ยังได้จัดกิจกรรมฝึกอบรมทฤษฎีวิชาการภายในองค์กรให้ความรู้เป็นประจำ
        ตลอดจนให้ผลตอบแทนต่อบุคลากรซึ่งได้พัฒนาการปฎิบัติงานให้เป็นไปตามมาตรฐานการรับรอง
        ISO 9001 : 2000 ซึ่งจะทำให้คุณภาพผลิตภัณฑ์บริษัทเป็นที่ยอมรับของลูกค้าได้ระดับหนี่ง

    3.  การเสี่ยงเรื่องการพึ่งพาลูกค้ารายใหญ่หรือลูกค้าน้อยราย
        บริษัทผลิตและจำหน่ายตามคำสั่งซื้อของลูกค้าซึ่งปัจจุบันใน 10 อันดับต้น ๆ
        ของลูกค้ารายใหญ่ เช่น Sam’s Club , Target Stores , Steve Silver ,
        Ligo Product , Bassett , Wood Texture etc.
        ซึ่งมีมูลค่าการสั่งซื้อในปีที่ผ่านมาเกินกว่าร้อยละ 80
        และบริษัทมีความสัมพันธ์ที่ดีกับลูกค้ารายใหญ่มาโดยตลอด
        ประกอบกับบริษัทมีศักยภาพในการผลิตและสามารถรับคำสั่งซื้อขนาดใหญ่ได้
        ดังนั้นบริษัทจึงมีความเสี่ยงในการที่จะสูญเสียลูกค้ารายใหญ่ค่อนข้างน้อย

2.  ความเสี่ยงทางการบริหารจัดการและการเงิน

    1.  ด้านการบริหารและการจัดการ
        บริษัทมีผู้ถือหุ้นรายใหญ่เมื่อรวมกลุ่มผู้บริหารจะมีสัดส่วนการถือหุ้นรวมกันร้อยละ 51
        ของจำนวนหุ้นที่จำหน่ายได้แล้วทั้งหมด
        ดังนั้นผู้ถือหุ้นรายอื่นอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอต่อที่ประชุมผู้ถือหุ้นได้
        อย่างไรก็ตามบริษัทได้ตั้งกรรมการที่เป็นบุคคลภายนอกที่สามารถเข้าตรวจสอบการดำเนินงานของบริษัทอยู่ในคณะกรรมการบริษัท
        จึงเป็นการถ่วงดุลอำนาจของการบริหารจัดการได้ระดับหนึ่ง

    2.  ด้านการเงิน
        ความเสี่ยงจากอัตราแลกเปลี่ยนเนื่องจากมูลค่าการจำหน่ายสินค้าของบริษัททั้งหมดเป็นสกุลดอลล่าร์สหรัฐ
        ซึ่งโดยปกติบริษัทกำหนดอัตราแลกเปลี่ยน ณ วันที่มีการซื้อขายเกิดขึ้น
        หากอัตราแลกเปลี่ยนที่เกิดขึ้นจริงมีการเปลี่ยนแปลงมากกว่าหรือน้อยกว่าอัตราที่กำหนดไว้เดิมบริษัทจะบันทึกเป็นกำไรหรือขาดทุนจากอัตราแลกเปลี่ยน
        อย่างไรก็ตามปัจจุบันบริษัทได้มีการซื้อขายเงินตราต่างประเทศ (Forward Contract)
        บ้างในปริมาณไม่มากนักเป็นระยะ ๆ
        ตามสภาพอัตราแลกเปลี่ยนที่เหมาะสมเพื่อเป็นแนวทางในการปรับตัวให้เข้ากับสถานการณ์

ความเสี่ยงของบริษัทย่อย

บริษัทย่อยจะมีความเสี่ยงน้อยกว่าบริษัทเพราะมีวัตถุดิบเพียงอย่างเดียวคือ
ไม้ซุงท่อนที่นำมาแปรรูปเป็นไม้แปรรูปอบแห้ง
ปัจจุบันจะรับซื้อไม้ซุงท่อนตามราคาตลาดในแต่ละวันและไม่จำกัดจำนวนเพียงแต่จะกำหนดขนาดเพื่อให้ได้ไม้ตามความต้องการใช้งานนอกจากนี้ยังสามารถซื้อเป็นไม้สดแปรรูปสำเร็จมาอบแห้งได้
อีกประการหนึ่งบริษัทย่อยเมื่อผลิตเป็นไม้แปรรูปอบแห้งแล้วจะส่งขายโดยตรงให้บริษัทใช้เป็นวัตถุดิบผลิตสินค้าส่งออกอีกส่วนหนึ่งจะนำมาผลิตเป็นชิ้นส่วนเฟอร์นิเจอร์ส่งขายให้บริษัทนำไปผลิตต่อและหากมีไม้แปรรูปอบแห้งเหลืออยู่ก็สามารถส่งขายต่างประเทศได้โดยตรง
บริษัทย่อยจึงลดปัญหาความเสี่ยงออกไปได้เพราะมีตลาดรองรับอยู่หลายลักษณะ